# **Apel la contribuții: Vizită în Republica Moldova, 7-16 noiembrie 2023**

|  |  |
| --- | --- |
| **Data limită:** | 21 septembrie 2023 |
| **Elaborat de:** | Experta independentă în exercitarea tuturor drepturilor omului de către persoanele în etate |
| **Scop:** | Înainte de vizita oficială de țară în Republica Moldova, planificată pentru 7-16 noiembrie 2023, Dr. Claudia Mahler, expertă independentă în exercitarea tuturor drepturilor omului de către persoanele în etate, solicită feedback din partea tuturor părților interesate relevante.  |

## Obiectivele vizitei

La invitația Guvernului, Dr. Claudia Mahler, expertă independentă în exercitarea tuturor drepturilor omului de către persoanele în etate, va efectua o vizită de țară oficială în Republica Moldova din data de 6 până în data de 17 noiembrie 2023. Pe durata vizitei, experta internațională va evalua situația drepturilor omului în rândul persoanelor în etate și progresul în implementarea obligațiilor statului de a asigura exercitarea tuturor drepturilor omului de către persoanele în etate. De asemenea, ea va identifica problemele și va formula recomandări pentru stat și actorii relevanți, toate legate de realizarea drepturilor omului de către persoanele în etate.

După vizita de țară, experta independentă va prezenta un raport care va include constatările, concluziile și recomandările sale adresate statului puse în discuție în cadrul Consiliului ONU pentru Drepturile Omului. Concluziile şi recomandările expertei independente constituie un instrument util pentru state ca să îmbunătățească măsurile prin care se garantează exercitarea tuturor drepturilor omului de către persoanele în etate.

Experta independentă va începe vizita în mun. Chişinău și intenționează să călătorească și în alte regiuni ale Republicii Moldova. Ea va vizita atât zonele urbane, cât și cele rurale pentru a cunoaște din primele surse care sunt problemele cu care se confruntă persoanele în etate. În timpul vizitei sale, și ca metodă de colectare a informațiilor din partea tuturor părților interesate relevante, dumneaei intenționează să convoace întruniri cu reprezentanții Guvernului; Instituțiile Naționale pentru Protecția și Promovarea Drepturilor Omului, reprezentanții organizațiilor neguvernamentale și ai organizațiilor societății civile; mediul academic; grupurile comunitare și persoanele în etate. De asemenea, experta se va întâlni cu agențiile internaționale relevante care lucrează asupra subiectelor ce țin de persoanele în etate din Republica Moldova.

La sfârșitul vizitei sale, în data de 16 noiembrie 2023, experta independentă va informa reprezentanții Guvernului despre constatările sale preliminare și, în conformitate cu practica stabilită, va ține și o conferinţă de presă pentru a împărtăși constatările preliminare cu publicul larg. Informații suplimentare despre locul și ora desfășurării conferinţei de presă vor fi transmise înainte de vizită.

Experta independentă va transmite Consiliului pentru Drepturile Omului un raport complet cu privire la vizita de țară în cadrul sesiunii acestuia din septembrie 2024.

## Întrebări principale și tipuri de contribuții necesare

În procesul de pregătire a vizitei, experta independentă invită toate persoanele și organizațiile interesate din Republica Moldova, inclusiv din regiunea transnistreană, cu implicarea Instituțiilor Naționale pentru Protecția și Promovarea Drepturilor Omului, a organizațiilor societății civile, a activiștilor, a academicienilor și a persoanelor în etate, să contribuie la pregătirea vizitei sale. Ea va saluta informațiile privind aspectele legate de situația drepturilor omului în rândul persoanelor în etate, inclusiv persoane refugiate.

**Menționând că toate contribuțiile sunt binevenite și că lista de mai jos nu este una exhaustivă, Experta independentă va fi recunoscătoare să primească informații care abordează următoarele subiecte:**

* Cadrele legal, instituțional și de politici care susțin drepturile persoanelor în etate;
* Conceptualizarea atitudinii negative față de persoanele în etate și discriminarea pe motiv de vârstă, precum și măsurile întreprinse împotriva acestor probleme în Republica Moldova;
* Situaţia persoanelor în etate în ce privește drepturile lor civile, politice, economice, sociale și culturale, inclusiv:
	+ Violența, maltratarea și abuzul față de persoanele în etate.
	+ Standarde de trai adecvate cu respectarea independenței și autonomiei persoanelor în etate
	+ Protecţia socială și drepturile la asigurare socială și muncă pentru persoanele în vârstă
	+ Educaţia, instruirea şi învăţarea pe tot parcursul vieții pentru persoanele în etate
	+ Participarea, consultarea și implicarea persoanelor în etate în procesele decizionale
	+ Transportul și spațiile publice pentru persoanele în etate
	+ Accesul la noile tehnologii în domeniul informației și comunicării, precum și al digitalizării pentru persoanele în etate
	+ Îngrijirea de către și față de persoanele în etate
	+ Dreptul la asistență medicală pentru persoanele în etate
	+ Accesul la justiție pentru persoanele în etate
	+ Accesul la oportunitățile de încadrare în câmpul muncii pentru persoanele în etate
* Protecția și exercitarea tuturor drepturilor omului de către persoanele în etate ca o obligație a statelor și modul în care Republica Moldova a implementat acest aspect, pentru a asigura realizarea drepturilor persoanelor în vârstă în fața a numeroase probleme globale actuale, printre care, pandemia COVID-19, criza energetică și inflația, războiul din Ucraina, schimbările climatice, migrația transfrontalieră, conflictele armate, etc.;
* Caracterul intersecțional și îmbătrânirea, cu o atenție specifică acordată anumitor grupuri: femeile în vârstă, persoanele în vârstă cu dizabilităţi, persoanele în vârstă ce aparțin unor minorități etnice, lingvistice și religioase; refugiații/refugiatele în vârstă și persoanele strămutate intern; persoanele LGBTQI+ în vârstă; etc.

## Cum și unde se vor transmite contribuțiile (informațiile):

**Contribuțiile pot fi transmise prin email la adresa** hrc-ie-olderpersons@un.org\_**în format Word sau PDF. Toate contribuțiile trebuie să fie primite nu mai târziu de 21 septembrie 2023.**

|  |  |
| --- | --- |
| **Adresă de e-mail:** | hrc-ie-olderpersons@un.org |
| **Linie de subiect email:** | **Contribuții pentru vizita în Republica Moldova a expertei independente pentru persoanele în vârstă** |
| **Număr maxim de cuvinte:** | 2.500 cuvinte |
| **Formate fișier:** | Word, PDF |
| **Limbile acceptate:** | Engleza, rusa, româna, franceza și spaniola |

## Cum vor fi utilizate contribuțiile:

Toate contribuțiile vor fi abordate confidențial de către experta internațională și echipa sa, și doar cu singurul scop de a se pregăti pentru vizita de țară.

Rapoartele, studiile academice și alte tipuri de materiale de suport pot fi anexate la informațiile prezentate.

Experta independentă apreciază foarte mult efortul depus pentru a elabora astfel de contribuții și așteaptă cu nerăbdare să citească informațiile transmise.